Vertaler ondervra in ET-saakEugene Terre'Blanche. Foto: Shayne Robinson/SAPA Die minderjarige se regsverteenwoordiger, Zola Majavu, het probeer bewys dat inligting verkeerd geïnterpreteer of verkeerd verstaan kan word. Die minderjarige word saam met Chris Mahlangu aangekla van die moord op Terre’Blanche in April 2010 op sy plaas buite Ventersdorp. Majavu het konst. Emmanuel Mthembu gevra om sinne van Tswana na Afrikaans te vertaal, soos wat hy sou gedoen het toe hy die minderjarige se regte aan hom en sy ma voorgelees het voor die minderjarige die misdaadtoneel uitgewys het. Mthembu het by tye gesukkel om die sinne korrek te vertaal. Majavu het die akkuraatheid van Mthembu se vertalings tussen lt. kol. Frans Steyn, die minderjarige en sy ma bevraagteken. Mthembu sê hoewel hy soms vir Jacobs moes vra om duidelik te maak wat hy bedoel, meen hy die minderjarige en sy ma het verstaan wat hy gesê het. Mthembu het erken dat dit moontlik was dat van die inligting verlore gegaan het tydens die vertaling. Mthembu het in ŉ verhoor binne ŉ verhoor getuig rakende die geldigheid van bewyse wat deur die twee beskuldigdes verskaf is. Die minderjarige het vroeër Woensdag ontken dat dit sy handtekening was wat op ŉ polisieverklaring verskyn. Jacobs, wat saam met die minderjarige gegaan het toe hy die misdaadtoneel uitgewys het, sê die minderjarige het wel gesê dat dit sy handtekening is. Die verhoor duur voort.